b'\n_START_ARTICLE_\nInterview (journalistisk genre)\n_START_SECTION_\nGenrer\n_START_PARAGRAPH_\nErfaringsinterviewet er det mest basale journalistiske interview, for eksempel et \xc3\xb8jenvidnes fort\xc3\xa6lling om, hvad han eller hun s\xc3\xa5, h\xc3\xb8rte, t\xc3\xa6nkte og f\xc3\xb8lte._NEWLINE_Ekspertinterviewet har til form\xc3\xa5l enten at pr\xc3\xa6sentere eller underbygge de faktuelle forhold, som journalisten pr\xc3\xa6senterer i sin fort\xc3\xa6lling. Interviewet er i retorisk forstand et vigtigt element i underbygning af den p\xc3\xa5stand, som journalistens vinkel er udtryk for._NEWLINE_Partsinterviewet kalder ogs\xc3\xa5 det kritiske interview, fordi journalisten typisk forholder sig kritisk til interviewpersonens argumentation ved at bede interviewpersonen om at forholde sig til journalistens researchmateriale og udtalelser fra \xc3\xb8vrige interviewpersoner._NEWLINE_Faktainteview har til form\xc3\xa5l at d\xc3\xa6kke et emne/begivenhed med en ekspertkilde, kaldes ogs\xc3\xa5 ekspertinterview._NEWLINE_Portr\xc3\xa6t- og stemningsinterview har til form\xc3\xa5l at give indblik, i en persons liv, skrives mest for at underholde l\xc3\xa6seren._NEWLINE_Meningsinterview har til form\xc3\xa5l at d\xc3\xa6kke flere forskellige individers holdninger, for at skabe et bredt billede af begivenheden.\n_START_SECTION_\nInterviewets roller\n_START_PARAGRAPH_\nHvor den almindelige samtale, for eksempel en hyggesnak mellem venner, er kendetegnet ved en magtfri atmosf\xc3\xa6re, hvor enhver frit kan skifte emne undervejs, er det journalistiske interview kendetegnet ved pr\xc3\xa6definerede roller: Journalisten bestemmer emnet og stiller sp\xc3\xb8rgsm\xc3\xa5lene, og interviewpersonen besvarer sp\xc3\xb8rgsm\xc3\xa5lene._NEWLINE_Men i mods\xc3\xa6tning til et forh\xc3\xb8r er interviewpersonen ikke forpligtet til at svare, hvorfor den g\xc3\xa6ngse betegnelse "interviewoffer" ikke er korrekt \xe2\x80\x93 uagtet at nogle interviewpersoner kan f\xc3\xb8le sig placeret i en forh\xc3\xb8rslignende situation._NEWLINE_S\xc3\xa6rligt i de elektroniske medier, hvor interviews ofte foreg\xc3\xa5r direkte og dermed uredigeret, kan lyttere og seere blive vidne til, at journalisten falder ud af sin rolle som interviewer og dermed bringer det journalistiske interview over i enten hyggesnak, et forh\xc3\xb8r eller ligefrem en ordstrid \xe2\x80\x93 alts\xc3\xa5 et egentligt sk\xc3\xa6nderi.\n_START_SECTION_\nJura\n_START_PARAGRAPH_\nHvis journalisten i \xc3\xb8vrigt refererer interviewpersonen loyalt, er interviewpersonen som udgangspunkt alene ansvarlig for sine udtalelser. Ogs\xc3\xa5 selv om den journalistiske fort\xc3\xa6lling derved m\xc3\xa5tte viderebringe strafbare udtalelser, for eksempel \xc3\xa6rekr\xc3\xa6nkelse og bagvaskelse._NEWLINE_Medier, som er omfattet af Medieansvarsloven, vil dog v\xc3\xa6re forpligtet til at f\xc3\xb8lge de presseetiske regler, som blandt andet forpligter journalisten til at h\xc3\xb8re mere end \xc3\xa9n part i konfliktsager._NEWLINE_Eksempel: Hvis "A" siger noget \xc3\xa6rekr\xc3\xa6nkende om "B", kan journalisten ikke straffes for at viderebringe udtalelsen, men journalisten vil v\xc3\xa6re forpligtet til at kontakte "B" med henblik p\xc3\xa5 at give denne lejlighed til at forsvare sig._NEWLINE_Hvis en journalist fejlciterer interviewpersoner eller i \xc3\xb8vrigt handler i strid med de etiske regler, kan det p\xc3\xa5g\xc3\xa6ldende medie blive indbragt for Pressen\xc3\xa6vnet, og b\xc3\xa5de journalisten og hans arbejdsgiver risikerer (uafh\xc3\xa6ngigt af Pressen\xc3\xa6vnets behandling af sagen) at blive genstand for et erstatningskrav ved et civilt s\xc3\xb8gsm\xc3\xa5l.\n_START_SECTION_\nEtik\n_START_PARAGRAPH_\nForud for et interview kan journalisten aftale vilk\xc3\xa5rene med interviewpersonen. Nogle interviewpersoner stiller for eksempel krav om at f\xc3\xa5 en artikel til gennemsyn, inden den bliver trykt i avisen. I elektroniske medier kr\xc3\xa6ver nogle interviewpersoner adgang til at udtale sig i direkte udsendelser for at beskytte sig mod redigering. Det vil s\xc3\xa5 v\xc3\xa6re op til journalisten at afg\xc3\xb8re, om han kan acceptere vilk\xc3\xa5rene, eller om han vil finde en anden interviewperson._NEWLINE_Bliver journalisten f\xc3\xb8rst pr\xc3\xa6senteret for vilk\xc3\xa5rene efter interviewets afslutning, kan journalisten p\xc3\xa5 baggrund af en etisk vurdering afg\xc3\xb8re, om han vil acceptere vilk\xc3\xa5rene eller ej. Der findes ingen juridisk ret til at holde mund med tilbagevirkende kraft._NEWLINE_Under et interview kan journalisten blive pr\xc3\xa6senteret for oplysninger, som er "uden for citat" eller "til baggrund" \xe2\x80\x93 alts\xc3\xa5 udtalelser, som interviewpersonen ikke \xc3\xb8nsker at l\xc3\xa6gge navn til. Journalisten er ikke juridisk forpligtet til at respektere interviewpersonens \xc3\xb8nske, men vil oftest af etiske \xc3\xa5rsager v\xc3\xa6lge at respektere det.'